
1. În conformitate cu prevederile art. 95 din Regulamentul Camerei Deputaţilor, republicat, cu adresa nr.PL.X.427/8 mai 2006, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă pentru modificarea Legii educaţiei fizice şi sportului nr. 69/2000 (Pl.x. 427/2006).


La întocmirea raportului Comisia a avut în vedere avizele primite de la Comisia pentru buget finanţe şi bănci, Comisia juridică, de disciplină şi imunităţi, precum şi avizul Consiliului Legislativ şi Punctul de vedere al Guvernului. 


Propunerea legislativă are ca obiect de reglementare modificarea Legii educaţiei fizice şi sportului nr. 69/2000, cu modificările şi completările ulterioare, în sensul modificării cadrului legal cu privire la plata impozitelor, taxelor şi altor sume datorate bugetului de stat şi bugetelor locale de către structurile sportive, prin acordarea pentru acestea, în perioada 1 ianuarie 2006 – 31 decembrie 2008, a unor înlesniri la plata obligaţiilor fiscale.

2. În raport de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi un număr de 18 deputaţi, din totalul de 27 membri ai Comisiei. La dezbaterea propunerii legislative au participat ca invitaţi, în conformitate cu prevederile art. 54 şi 55 din Regulamentul Camerei Deputaţilor, republicat: domnul Ion Pandele – director, Agenţia Naţională pentru Sport şi domnişoara Cristina Racoviţă – consilier juridic, Agenţia Naţională pentru Sport.


4. Propunerea legislativă a fost respinsă de Senat în şedinţa din 27 aprilie 2006. 


Camera Deputaţilor este Cameră decizională.


În urma dezbaterii, în şedinţa din 21 iunie 2006, Comisia, cu 16 voturi pentru respingere şi 2 abţineri, propune Plenului respingerea propunerii legislative, din următoarele motive:

- neacordarea de scutiri fiscale sau de alte noi facilităţi fiscale, ori de la amânarea întreruperii celor care expiră a fost unul din obiectivele asumate de Guvernul României prin amendamentele aduse la Aranjamentul stand-by dintre România şi Fondul Monetar Internaţional, ratificate prin Legea nr. 6/2004.;

- prin Programului de Guvernare pentru perioada 2005-2008, aprobat prin  Hotărârea Parlamentului nr. 24/2004, s-a stabilit ca obiectiv înlăturarea practicilor de scutire sau de reeşalonare a datoriilor bugetare, în vederea creşterii veniturilor bugetare şi în spiritul respectării legii;

- prin Ordonanţa de urgenţă a Guvernului nr. 26/2005 au fost abrogate dispoziţiile referitoare la acordarea înlesnirilor la plata obligaţiilor bugetare restante;

- art. 122 alin. (2) din Codul de procedură fiscală precizează care sunt înlesnirile la plata obligaţiilor bugetare restante ce pot fi acordate.

